Lp. EL Parlamendi saadikud 3. detsember 2015 nr.61

Relvadirektiivi muutmine.

Alljärgnevalt esitame Eesti Jahimeeste Seltsi (EJS) ettepanekud ja arvamused EK poolt relvadirektiivi osas tehtud ettepanekute kohta. EJS katusorganisatsioonina ühendab 11 tuhat aktiivset ja koostööd hindavat Eesti jahimeest 15 tuhandest registris arvel olevast.

Eesti jahimehed toetavad Euroopa Komisjoni algatust võitlusel terrorismiga, kuid kahtleme, et EK ettepanek veelgi piirata jahimeeste ja jahilaskurite seaduslikku õigust omada relvi, on abiks terrorismi tõkestamisel.

Euroopa Komisjoni eelpool nimetatud ettepanekutes võib märgata rünnakut hoopis seaduskuulekate ELi kodanike - relvaomanike vastu, kellelt võetakse õigus ja võimalus ennast ja oma kodu võimalikus ohuolukorras kaitsta.

Meie, jahimehed ja jahilaskurid, oleme rahul ELi aktiivse tegevusega terrorismivastases võitluses. FACE liikmetena toetame adekvaatset tulirelvade kontrollimist, sealhulgas põhjendatud ja proportsionaalseid piiranguid tulirelvade omandamisel ja valdamisel. Samal ajal ei tohiks ükski seadusandlik ettepanek, mis on abiks terrorismi ja ebaseadusliku relvakaubanduse tõkestamisel, piirata veel enam seaduslike kasutajate õigusi. Kutsume Euroopa Komisjoni üles austama jahimeeste ja jahilaskurite õigusi, kes esindavad EL suurimat gruppi seadusekuulekaid ja vastutustundlikke tsiviilisikutest relvakandjaid, s.h. kõige intensiivsemalt kontrollitud sotsiaalset gruppi ELis.

Oleme mitme Komisjoni esitatud ettepaneku poolt, mis on ELi kodanike kaitseks vajalik: näiteks tulirelvade järelevalvet parandav osa, deaktiviseerimise standardite ja liikmesriikide vahelise info vahetamise parandamise osa. Oleme aga vastu meetmetele, mis takistavad jahimeestel ja -laskuritel seaduslike tulirelvade soetamise, kuid, mis ei tee seda keerulisemaks kurjategijatel ja terroristidel ebaseaduslike relvade hankimisel.

Relvadirektiiv on õigusakt, mis reguleerib ELis relvade seaduslikku omandamist ja valdamist. Praeguste reeglite kohaselt on õigus omada tulirelva, isikutel, kellel on mõjuv põhjus selle hankimiseks või omandamiseks ja kes ei ohusta iseennast või teisi. Selles osas on relvadirektiivi esmane eesmärk siseturu toimimise tagamine.

Rõhutame, et ei ole seost jahinduse ja jahilaskmise eesmärgil kasutatavate seaduslike tsiviilrelvade ning kriminaalse käitumise ja terrorismi vahel. Lisaks ei ole seaduslikult tõestatud, et legaalsed tulirelvad jõuavad mustale turule, nagu sellele mõnikord viidatud on.

Me ei usu, et legaalsete tulirelvade kasutajate standardiseeritud meditsiiniline kontroll takistab kurjategijate ebaseaduslikku päritolu tulirelvade omandamist. Veelgi enam, selliseid standardeid kehtestades takistaks EL oma liikmesriikide pädevust. Näiteks Eestis ja Lätis tuleb juba praegu tervisekontrollis käia iga viie aasta tagant ja see ei ole vähendanud terrorismiohtu Pariisis.

Me ei kiida heaks poolautomaatsete tulirelvade lisamist keelatud relvade kategooriasse. Kriteeriumid on ebaselged, subjektiivsed ja ebaproportsionaalsed ning nõuavad, et liikmesriigid (suurte kulutustega) konfiskeeriks litsentseeritud tulirelvi, millel on samad tehnilised kirjeldused nagu teistel B-kategooria tulirelvadel, mis on siiski seaduslikud.

Lisaks sellele oleme me vastu Komisjoni ettepanekule keelata seaduslikult omandatud tulirelvade müüki erinevate sidevahendite vahendusel. Selline määratlus mõjutab igat müüki osapoolte vahel (ka kitsastes eriala väljaannetes nagu ajakiri Eesti Jahimees) ning võib sügavalt mõjutada ELi kodanike põhivabadusi ja nende õigust võrdsele kohtlemisele.

Euroopa Komisjon peab tagama Euroopa tulirelvapassi kasutamise/rakendamise kogu ELis, mis kaasneb vaba liikumise õigusega. Euroopa tulirelvapass, mille on välja andnud ELi liikmesriikide pädevad asutused legaalset tulirelva omavatele ja kasutavatele isikutele, on vahend, mis nõuetekohaselt ja tõhusalt võimaldab Euroopa Liidus reisides seaduslikult omandatud tulirelva omanikuga seostada.

Lugupidamisega

Tõnis Korts

EJS tegevjuht